ORDE de 9 de novembro de 2009 sobre a aprobación definitiva das modificacións puntuais do distrito norte número 15-20 do Plan Xeral de Ordenación Municipal do Concello de Ourense.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 20/11/2009

O Concello de Ourense, ao abeiro do artigo 85.5 da Lei 9/2002, do 30 de decembro, de ordenación urbanística e protección do medio rural de Galicia, (en adiante, LOUG), remite o documento refundido das modificacións puntuais 15-20, de referencia solicitando a súa aprobación definitiva.
Antecedentes.
I.1. O Concello de Ourense dispón de Plan Xeral de Ordenación Municipal, aprobado definitivamente o 29 de abril de 2003.
I.2. O ámbito de actuación da modificación do distrito norte, corresponde coas tramitadas independentemente, como números 15, 16, 17, 18, 19 e 20 do plan xeral, para os efectos de informe previo á aprobación inicial e de conformidade co artigo 85.1 da LOUG. Os ámbitos de actuación de cada unha delas é o seguinte:
-Modificación nº 15: corresponde coa área de planeamento incorporado API 06-N do PXOM de 2003, que incorpora a modificación puntual do PXOM 98 do PXOU de 1986 dos sectores urbanos SU-31, zonas 5 e 6, SU-32, zona 2, e SU-3, zona viaria.
-Modificación nº 16: coincide coa delimitación da área de repartición AR 44 N.
-Modificación nº 17: coincide coa área de repartición AR 42 N.
-Modificación nº 18: coincide coa delimitación da área de repartición AR 35 N.
-Modificación nº 19: corresponde cunha banda de fondo 20 m do SX-ZV-EL situada entre a rúa Euloxio Gómez Franqueira e a estrada N-525.
-Modificación nº 20: coincide cunha parcela situada na rúa Quintián e río Sil do distrito norte.
I.3. A tramitación da modificación puntual foi a seguinte:
-O concello pleno, en sesión do 1-8-2008, aprobou inicialmente a modificación e a someteuna ao trámite regulamentario de información pública.
-A Dirección Xeral de Desenvolvemento Sostible, na súa Decisión do 5 de setembro de 2008, resolveu que non é necesario someter a modificación ao procedemento de avaliación ambiental estratéxica da Lei 9/2006.
-O Pleno do concello, en sesión do 30-1-2009 aprobou provisoriamente a modificación, desestimando integramente as alegacións presentadas.
-A Comisión Superior de Urbanismo de Galicia, en sesión do 1 de outubro de 2009, acordou outorgar informe favorable ao expediente, conforme o disposto no artigo 94.4 da LOUG, por afectar terreos cualificados como espazos libres públicos.
II. Consideracións e fundamentación.
Despois de analizar a documentación remitida polo Concello de Ourense, e á vista da proposta elevada pola Secretaría Xeral de Ordenación do Territorio e Urbanismo, cómpre formular as seguintes consideracións para os efectos da aprobación definitiva.
II.1. No que afecta ás zonas verdes da modificación do distrito norte, anulando e compensando unhas zonas noutras, a Comisión Superior de Urbanismo de Galicia pronunciouse favorablemente, tendo en conta que en termos absolutos existe un incremento de zona verde, segundo consta no cadro resumo nº 5 da memoria da modificación.
II.2. No que atinxe á modificación nº 15, a área de planeamento incorporado API 06-N do PXOM de 2003 foi anulada polo Tribunal Superior de Xustiza de Galicia polas sentenzas 00072/2007, 00078/2007 e 302/2008; polo que, en cumprimento destas, cómpre que o concello promova un convenio urbanístico entre as partes afectadas.
II.3. No que afecta ás modificacións nº 18 e 19, a pretensión de encontrar unha solución viable ao sistema viario previsto polo plan xeral e compensar os espazos libres e dotacionais, poden considerarse estas modificacións independentes das anteriores por non se encontraren interrelacionadas con elas.
III. Resolución.
Visto canto antecede,
RESOLVO:
De acordo co artigo 85.5º a) da LOUG, aprobar definitivamente a modificación do distrito norte nº 15-20 do Plan Xeral de Ordenación Municipal de Ourense.
No que atinxe á modificación nº 15, o concello deberá garantir mediante convenio urbanístico coas partes afectadas, o cumprimento da parte dispositiva das sentenzas do Tribunal Superior de Xustiza sinaladas no punto II.2.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
Notifíquese esta orde ao concello e publíquese no Diario Oficial de Galicia.
Santiago de Compostela, 9 de novembro de 2009.
Agustín Hernández Fernández de Rojas
Conselleiro de Medio Ambiente, Territorio e Infraestruturas